Royal Run

Royal Run er et årligt motionsløb, der finder sted i flere danske byer. Der kan løbes en engelsk mil (1,609 km), 5 km og 10 km. Løbet blev afviklet første gang 21. maj 2018 i anledning af Kronprins Frederiks 50 års fødselsdag. Det seneste løb fandt sted 29. maj 2023, hvor der var ca. 93.000 tilmeldte. Det næste løb finder sted 20. maj 2024.

Royal Run arrangeres i samarbejde mellem Danmarks Idrætsforbund, DGI og Dansk Atletik.

Historie 

Løbet blev afviklet første gang mandag den 21. maj 2018 (2. pinsedag) i anledning af Kronprins Frederiks 50 års fødselsdag den 26. maj 2018 i landets fem største byer: Aalborg, Aarhus, Esbjerg, Odense og København/Frederiksberg . Der blev løbet to distancer: en engelsk mil (One Mile, 1,609 km) og 10 km. Der var 70.500 deltagere til Royal Run i alt i de fem byer. Kronprins Frederik løb selv One Mile i de fire førstnævnte byer og sluttede af med 10 km i København.

Royal Run fandt sted igen 10. juni 2019 i Aarhus, Aalborg, København/Frederiksberg og Rønne. 1. juni 2019 var der desuden Royal Run i Klaksvig på Færøerne. I alt var der 82.028 tilmeldte i de fem byer. Kronprins Frederik deltog på One Mile i Aarhus og 10 km i København. Kronprinsesse Mary deltog på One Mile og 5 km i Aalborg. Deres fire børn, prins Christian, prinsesse Isabella, prinsesse Josephine og prins Vincent, deltog på Familie-milen i København.

Det tredje Royal Run skulle have fundet sted 28. maj 2020 i Nuuk i Grønland og 1. juni 2020 i Sønderborg, Aalborg, København/Frederiksberg, Odense og på Bornholm. Det blev imidlertid udskudt i første omgang til henholdsvis 30. august 2020 og 6. september 2020 på grund af coronaviruspandemien. 19. maj 2020 blev det imidlertid annonceret, at årets løb helt var aflyst. I stedet skulle næste løb finde sted 17. maj 2021 i Nuuk og 24. maj 2021 i Sønderborg, Aalborg, København/Frederiksberg, Odense og på Bornholm. De godt 70.000, der havde nået at melde sig til løbene i 2020, fik deres startnumre overført til 2021. Royal Run i Sønderborg skulle have været i anledning af 100-året for Genforeningen.

2. februar 2021 blev de danske løb udskudt endnu en gang, nu til 12. september 2021, da der stadig var for stor usikkerhed omkring coronasituationen. Løbet i Nuuk blev dog helt aflyst 6. juli 2021 på grund af fortsatte coronarestriktioner og karantæneregler. De danske løb blev gennemført 12. september 2021 med ca. 79.000 tilmeldte. Kronprinsesse Mary deltog på 5 km i Aarhus. Kronprins Frederik deltog på One Mile i Sønderborg og Odense samt 10 km i København. Desuden løb kronprinsen en æresrunde i København i form af en One Mile med deltagere fra Sommer-OL 2020 og de paralympiske lege.

Den fjerde Royal Run fandt sted 6. juni 2022 med 91.680 tilmeldte, en foreløbig rekord. 10.012 var tilmeldt i Aalborg, 15.404 i Aarhus, 13.568 i Kolding, 11.954 i Næstved, 663 i Rønne og 40.079 i København/Frederiksberg. Kronprins Frederik løb One Mile i Aalborg, 5 km i Aarhus og 10 km i København/Frederiksberg. Kronprinsesse Mary løb One Mile i Kolding og 5 km i Næstved. Deres fire børn deltog desuden i flere løb i København. Da kronprinsen afsluttede sit 10 km-løb her, offentliggjorde han, at det næste Royal Run ville finde sted 29. maj 2023. Han oplyste også, at en af stederne ville blive København, men ønskede ellers, at det ville blive i flere byer end hidtil.

9. november 2022 blev det offentliggjort, at 2023-udgaven af Royal Run ville finde sted i Herning, Aabenraa, Nyborg, Nykøbing Falster og København/Frederiksberg. Sidstnævnte var eneste genganger fra tidligere år. I Herning kom løberne for første gang til at prøve at løbe indendørs, idet ruterne på et kort stykke var lagt gennem Herning Bibliotek. Det samlede deltagerantal slog rekord igen med 93.624. Ifølge Danmarks Idrætsforbunds administrerende direktør Morten Mølholm Hansen havde over en tredjedel af deltagerne aldrig været med i et motionsløb før. Der var især mange midaldrende og en del ældre med, ligesom der var der mange forældre med mindre børn. Derimod kneb det med unge i alderen 16-30 år.

Den næste Royal Run kommer til at finde sted 20. maj 2024. Det bliver endnu en gang i fem byer, der blev offentliggjort med en hver i perioden 3.-7. september 2023: Brønderslev, Aarhus, Fredericia, Kalundborg og København/Frederiksberg. Sidstnævnte har været med fra starten, og Aarhus har haft det tre gange, men for de tre andre er det første gang. Ønsket var at man ved at komme ud til nye dele af landet kunne inspirere endnu flere til at bevæge sig, både før, under og efter løbet.

Royal Run efter år

Kilder

Eksterne henvisninger 

 Officiel hjemmeside
 

Motionsløb i Danmark
Atletikkonkurrencer i Danmark
Etableret i 2018
Sport i 2018
Sport i Aalborg
Sport i Aarhus
Sport i Esbjerg
Sport i Odense
Sport i København